Il Consei
de Europe al à fat cognossi la sô tierce valutazion sul rispiet de
Cjarte europeane des lenghis regjonâls o minoritariis intal stât
spagnûl. Par chel che si riferìs ai Paîs Catalans, la situazion
plui critiche intal rispiet dai dirits linguistics si le à intai
organisims aministratîfs e judiziaris dal stât. In particolâr, sul
front de justizie, il sisteme cumò in vore nol garantìs l’ûs des
lenghis couficiâls. Il Consei de Europe al invide duncje lis
autoritâts spagnolis a meti in at dutis lis misuris legjislativis e
pratichis par garantî che une percentuâl suficiente di personâl de
aministrazion publiche statâl e di chê judiziarie e cognossi la
lenghe proprie de comunitât là che e lavore. Lis autoritâts
europeanis a cjalin cun preocupazion ancje ae scjarse cooperazion dal
guvier spagnûl cu lis autonomiis locâls cuant che si trate di
rispietâ i dirits linguistics intal cjamp dai mieçs di comunicazion
e de educazion. Critichis plui specifichis a son ladis pe
insuficience dal insegnament par catalan intal Paîs Valenzian e pai
pas indaûr fats dal guvier des Baleârs inte presince de lenghe
catalane intes aministrazions publichis. Par chel che al rivuarde
invezit la lenghe basche, la relazion dal Consei de Europe e fevele
di scjarsetât di garanziis intal ûs dal euskara intai servizis
sanitaris e di violazion sistematiche dal dirit ae tutele judiziarie
in lenghe basche. Cun di plui, lis autoritâts europeanis a segnalin
diviers grops che ancjemò si àn intal sisteme educatîf e ta chel
dai mieçs di comunicazion, massime in Navare dulà che si inibìs la
vision dai canâi televisîfs par basc e si pidimente la ativitât de
emitente radiofoniche Euskalerria Irratia.
Font:
El Punt Avui, 27/10/12; Gara, 27/10/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cat_Latn